CELEX: 62009CN0121
Language: mt
Date: 2009-04-01 00:00:00
Title: Kawża C-121/09: Rikors ippreżentat fl- 1 ta’ April 2009 — Il-Kummissjoni tal-Komunitajiet Ewropej vs Ir-Repubblika Taljana

20.6.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 141/29
            
         Rikors ippreżentat fl-1 ta’ April 2009 — Il-Kummissjoni tal-Komunitajiet Ewropej vs Ir-Repubblika Taljana
   (Kawża C-121/09)
   2009/C 141/51
   Lingwa tal-kawża: It-Taljan
   
      Partijiet
   
   
      Rikorrenti: Il-Kummissjoni tal-Komunitajiet Ewropej (rappreżentanti: W. Wils u C. Cattabriga, aġenti)
   
      Konvenuta: Ir-Repubblika Taljana
   
      Talbiet
   
   
               —
            
            
               tiddikjara li r-Repubblika Taljana naqset milli twettaq l-obbligi tagħha skont l-Artikolu 7 tad-Direttiva 90/314/KEE; (1)
               
            
         
               —
            
            
               tikkundanna lir-Repubblika Taljana għall-ispejjeż.
            
         
      Motivi u argumenti prinċipali
   
   
               1.
            
            
               Peress li r-Repubblika Taljana stabbilixxiet terminu ta’ tliet xhur b’effett mid-data ta’ meta jintemm il-vjaġġ sabiex titressaq talba ta’ intervent quddiem il-Fond ta’ Garanzija mill-konsumatur ta’ vjaġġi kollox kompriż, hija naqset milli twettaq l-obbligi tagħha skont l-Artikolu 7 tad-Direttiva 90/314.
            
         
               2.
            
            
               L-Artikolu 7 tad-Direttiva 90/314 jipprovdi li l-organizzatur u/jew il-bejjiegħ li jkun parti kontraenti għandu jipprovdi provi biżżejjed ta’ garanzija għar-rifużjoni tal-flus li jkunu tħallsu u għar-ripatrijazzjoni tal-konsumatur fil-każ ta’ insolvenza jew falliment. Skont l-interpretazzjoni li tirriżulta mill-ġurisprudenza Komunitarja, din id-dispożizzjoni timponi obbligu ta’ riżultat fuq l-Istati Membri, li jimplika li x-xerrej ta’ vjaġġ “kollox kompriż” jingħata dritt għal protezzjoni effettiva kontra r-riskji ta’ insolvenza u ta’ falliment tal-organizzaturi u, b’mod partikolari, dritt għal rimbors tas-somma mħallsa u dritt għal ripatrijazzjoni.
            
         
               3.
            
            
               L-Artikolu 8 sussegwenti jippermetti lill-Istati Membri jadottaw regoli iktar stretti, iżda biss sa fejn dawn joffru protezzjoni ikbar lill-konsumatur.
            
         
               4.
            
            
               Fil-każ inkwistjoni, il-leġiżlazzjoni Taljana inkwistjoni għandha, skont l-informazzjoni mibgħuta mill-awtoritajiet nazzjonali matul il-proċedura ta’ nuqqas ta’ twettiq ta’ obbligu, l-għan li tiżgura l-possibbiltà, għall-baġit tal-Istat, ta’ rkupru tas-somom mħallsa lill-konsumaturi u għalhekk li jiġu mħarsa l-interessi finanzjarji tal-Istat pjuttost milli tiġi żgurata protezzjoni ikbar lix-xerrejja ta’ vjaġġi “kollox kompriż”.
            
         
               5.
            
            
               Għalkemm il-Kummissjoni tifhem l-interess li l-Italja għandha sabiex tiżġura ġestjoni tajba u bbilanċjata tal-Fond ta’ Garanzija, billi tiffaċilita il-possibbiltà ta’ rikors għal kumpens ta’ dan tal-aħħar fir-rigward tal-operatur turistiku, hija ssostni li tali miżura, billi timponi terminu perentorju għall-preżentata ta’ talba ta’ intervent tal-Fond, timplika kundizzjoni li tista’ ċċaħħad il-konsumatur mid-drittijiet iggarantiti mid-Direttiva 90/314.
            
         
               6.
            
            
               Huwa minnu, kif isostnu l-awtoritajiet Taljani, li l-konsumatur jista’ jippreżenta huwa stess talba ta’ intervent tal-Fond hekk kif isir jaf dwar ċirkustanzi li jistgħu jostakolaw l-eżekuzzjoni tal-kuntratt. Madankollu, sabiex ikun jista’ jibbenefika minn din il-possibbiltà, huwa neċessarju li dan ikun jaf biċ-ċirkustanzi inkwistjoni. Issa, jekk jiġu esklużi l-każijiet fejn il-falliment tal-organizzatur tal-vjaġġ huwa manifestament ikkonstatat sa fejn hemm sentenza li tiddikjara tali falliment, fil-biċċa l-kbira tas-sitwazzjonijiet, il-konsumatur ma jkunx jaf bis-sitwazzjoni patrimonjali eżatta tal-imsemmi operatur. Għaldaqstant, huwa normali li, l-ewwel nett, ix-xerrej jirrikorri għand dan tal-aħħar sabiex jikseb ir-rimbors tas-somom imħallsa, billi jibgħat ittra, eventwalment talba, u fl-aħħar nett, ordni. B’dan il-mod, hemm riskju li t-terminu ta’ tliet xhur stabbilit fl-Artikolu 5 tad-Digriet Ministerjali Nru 349/1999 ikun ilu li skada sakemm tiġi ppreżentata t-talba ta’ intervent tal-Fond ta’ Garanzija, bil-konsegwenza li l-konsumatur jiġi mċaħħad mir-rimbors tas-somom imħallsa.
            
         
               7.
            
            
               Sabiex jirrimedjaw għan-nuqqas ta’ twettiq ta’ obbligu ikkontestat fil-proċedura preżenti, l-awtoritajiet Taljani ħabbru, għall-ewwel, li kienu ser jestendu t-terminu għall-preżentata tat-talba ta’ intervent tal-Fond minn tliet xhur għal tnax-il xhar, u wara, li kienu ser jirrevokawh.
            
         
               8.
            
            
               Barra minn hekk, l-imsemmija awtoritajiet ippubblikaw fil-Gazzetta ufficiale della Repubblika italiana (Ġurnal Uffiċjali tar-Repubblika Taljana), notifika intiża sabiex tinforma lill-persuni li jistgħu jkunu kkonċernati, li sakemm jiġi rrevokat it-terminu inkwistjoni, u sabiex jiżguraw il-protezzjoni tal-konsumaturi, it-talbiet quddiem il-Fond tal-Garanzija jistgħu jitressqu f’kull ħin.
            
         
               9.
            
            
               Il-Kummissjoni ssostni li tali miżuri, minkejja li jikkostitwixxu tentattiv ta’ min ifaħħru sabiex jiġu rimedjati l-konsegwenzi tal-ksur ikkontestat, mhumiex biżżejjed sabiex jeliminaw ir-riskju li x-xerrej ta’ vjaġġ “kollox kompriż” jiġi mċaħħad mid-dritt tiegħu għal protezzjoni effettiva fil-każ ta’ falliment tal-organizzatur.
            
         
               10.
            
            
               Sabiex tiġi ggarantita kompletament iċ-ċertezza ta’ dan id-dritt, b’tali mod li l-individwi jkunu jafu il-portata sħiħa tad-drittijiet tagħhom u jkunu jistgħu jinvokawhom quddiem il-qrati, id-dispożizzjoni ta’ direttiva għandhom jiġu implementati b’effiċjenza, bid-dettall u b’ċarezza inkontestabbli u mhux biss permezz ta’ prassi amministrattivi, li min-natura tagħhom jistgħu jiġu emendati skont id-diskrezzjoni tal-amministrazzjoni nazzjonali.
            
         
               11.
            
            
               Il-fatt li fis-sistema Taljana fl-istess ħin jeżistu, minn naħa, dispożizzjoni li qatt ma ġiet formalment revokata, li tipprovdi taħt piena ta’ dekadenza terminu ta’ tliet xhur għall-preżentata ta’ talba ta’ intervent tal-Fond, u min-naħa l-oħra, ta’ notifika tal-amministrazzjoni li tipprovdi li dan it-terminu m’għandux jittieħed inkunsiderazzjoni, toħloq sitwazzjoni ta’ inċertezza għax-xerrejja ta’ vjaġġi “kollox kompriż”.
            
         
      (1)  Direttiva tal-Kunsill 90/314/KE tat-13 ta’ Ġunju 1990 dwar il-vjaġġi kollox kompriż (package travel), il-vaganzi kollox kompriż u t-tours kollox kompriż (ĠU L 158, p. 59)